stanford-oval/wikipedia huggingface dataset:
การสำเร็จโทษด้วยท่อนจันทน์

การสำเร็จโทษด้วยท่อนจันทน์เป็นวิธีการประหารพระราชวงศ์ไทยโดยการใช้ท่อนจันทน์เป็นอุปกรณ์ วิธีการดังกล่าวไม่มีการปฏิบัติอีกต่อมาตั้งแต่รัชกาลพระบาทสมเด็จพระจอมเกล้าเจ้าอยู่หัว และได้เลิกเสียอย่างเป็นทางการตั้งแต่มีการประกาศใช้กฎหมายลักษณะอาญา ร.ศ. 127 ในพระบาทสมเด็จพระจุลจอมเกล้าเจ้าอยู่หัวซึ่งกฎหมายดังกล่าวกำหนดให้การประหารชีวิตบุคคลทุกชนชั้นกระทำโดยการตัดศีรษะ
ประวัติ

การสำเร็จโทษด้วยท่อนจันทน์เป็นการประหารชีวิตพระราชวงศ์ซึ่งมีบัญญัติไว้ในมาตรา 176 แห่งกฎมนเทียรบาล กฎหมายตราสามดวงฉบับชำระในรัชกาลพระบาทสมเด็จพระพุทธยอดฟ้าจุฬาโลกมหาราช ว่า
ถ้าแลโทษหนักถึงสิ้นชีวิตไซร้ ให้ส่งแก่ทะลวงฟันหลังแลนายแวงหลังเอาไปมล้างในโคกพญา นายแวงนั่งทับตักขุนดาบ ขุนใหญ่ไปนั่งดู หมื่นทะลวงฟันกราบสามคาบ ตีด้วยท่อนจันทน์แล้วเอาลงขุม นายแวงทะลวงฟันผู้ใดเอาผ้าทรงแลแหวนทองโทษถึงตาย เมื่อตีนั้นเสื่อขลิบเบาะรอง
กฎมนเทียรบาลเช่นว่านี้จะประกาศใช้เมื่อใดเป็นครั้งแรกยังคงเป็นที่ถกเกียงกันอยู่ในขณะนี้
อย่างไรก็ดี ในบานแผนกของกฎมนเทียรบาลฉบับที่เก่าที่สุดปรากฏความว่า "ศุกมัสดุ ศักราช 720 วันเสาร์ เดือนห้า ขึ้นหกค่ำ ชวดนักษัตรศก สมเด็จพระเจ้ารามาธิบดีบรมไตรโลกนาถ... (ข้อความต่อไปเกี่ยวกับว่า ทรงประกาศใช้กฎหมายดังต่อไปนี้) " ศักราชดังกล่าวเป็นจุลศักราช
ปรามินทร์ เครือทอง ผู้เขียนหนังสือ "สำเร็จโทษด้วยท่อนจันทน์" ได้ตรวจสอบพระราชพงศาวดารต่าง ๆ ปรากฏปีเสด็จขึ้นครองราชย์ของสมเด็จพระบรมไตรโลกนาถแตกต่างดังต่อไปนี้
พระราชวงศาวดารฉบับพิมพ์ 2 เล่ม (ฉบับหมอบรัดเล) : เสด็จขึ้นทรงราชย์ จ.ศ. 796 (พ.ศ. 1977)
พระราชพงศาวดารฉบับพระราชหัตถเลขา : เสด็จขึ้นทรงราชย์เมื่อปีขาล จ.ศ. 796 (พ.ศ. 1977)
พระราชพงศาวดารฉบับหลวงประเสริฐอักษรนิติ์ : เสด็จขึ้นทรงราชย์เมื่อปีมะโรง จ.ศ. 810 (พ.ศ. 1991)
สมเด็จพระเจ้าบรมวงศ์เธอ กรมพระยาดำรงราชานุภาพ ทรงพระนิพนธ์ไว้ในหนังสือพระราชพงศาวดารฉบับพระราชหัตถเลขาว่า "ข้าพเจ้าเชื่อว่าศักราชอย่างลงไว้ในฉบับหลวงประเสริฐนั้นถูก..." ในกรณีนี้ ปี จ.ศ. ที่ระบุไว้ในบานแผนกได้แก่ จ.ศ. 720 ก่อนสมเด็จพระบรมไตรโลกนาถเสด็จขึ้นทรงราชย์เก้าสิบปี (จ.ศ. 810) ซึ่งกรมพระยาดำรงราชานุภาพทรงแก้ว่า น่าจะเป็นเพราะอาลักษณ์เขียนผิด โดยเขียนเลข 8 เป็นเลข 7 ที่ถูกคือ จ.ศ. 820 ทั้งนี้ หากนับตามปีปฏิทินแล้ว จ.ศ. 720 ตรงกับปีจอ ซึ่งในบานแผนกว่าปีชวด และปีชวดจะตรงกับ จ.ศ. 722
ส่วนพระบาทสมเด็จพระจุลจอมเกล้าเจ้าอยู่หัวมีพระบรมราชวินิจฉัยว่า น่าจะเป็นเพราะอาลักษณ์เขียนผิดเช่นกัน แต่ที่เขียนผิดคือเลข 0 ที่ถูกต้องเป็น 2 อันได้แก่ จ.ศ. 722 ซึ่งตรงกับสมัยสมเด็จพระรามาธิบดีที่ 1 (อู่ทอง)
ปรามินทร์ เครือทอง เชื่อว่า ปีที่ระบุในบานแผนกน่าจะเป็นปีรัชกาลของสมเด็จพระรามาธิบดีที่ 1 ไม่น่าใช่ปีรัชกาลของสมเด็จพระบรมไตรโลกนาถ เนื่องจากการสำเร็จโทษด้วยท่อนจันทน์ได้มีมาก่อนรัชสมัยสมเด็จพระบรมไตรโลกนาถแล้ว โดยปรากฏในพระราชพงศาวดารฉบับพระราชหัตถเลขาดังต่อไปนี้
ศักราช 744 ปีจอ จัตวาศก สมเด็จพระบรมราชาธิราชเสด็จสวรรคต อยู่ในราชสมบัติ 13 ปี
จึงเจ้าทองจันทร์ ราชบุตร พระชนม์ได้ 15 พรรษา ขึ้นเสวยราชสมบัติ 7 วัน
สมเด็จพระราเมศวรเสด็จลงมาแต่เมืองลพบุรี เข้าในพระราชวังได้ กุมเอาเจ้าทองจันทร์ได้
ให้พิฆาตเสียวัดโคกพระยา แล้วพระองค์ได้เสวยราชสมบัติ
หากสรุปเอาตามพระบรมราชวินิจฉัยและความคิดเห็นของปรามินทร์ เครือทองข้างต้น ก็จะได้ว่ากฎมนเทียรบาลอันกำหนดหลักเกณฑ์และวิธีการเกี่ยวกับการสำเร็จโทษด้วยท่อนจันทน์นั้นประกาศใช้เป็นครั้งแรกในรัชกาลสมเด็จพระราชาธิบดีที่ 1
ความผิดและผู้กระทำความผิดอันระวางโทษนี้

มาตรา 176 ของกฎมนเทียรบาล ในกฎหมายตราสามดวง บัญญัติไว้ว่า "ถ้าแลโทษหนักถึงสิ้นชีวิตไซร้ ให้ส่งแก่ทะลวงฟันหลังและนายแวงหลังเอาไปมล้างในโคกพญา..." โดยมิได้ระบุรายละเอียดโทษดังกล่าวไว้ ทั้งนี้ ในกฎมนเทียรบาลเองมีบัญญัติข้อปฏิบัติ ข้อห้าม และข้อกำหนดโทษสำหรับพระราชวงศ์ตลอดจนนางสนมกรมในไว้ โดยโทษมีตั้งแต่ระดับโบย จำ เนรเทศ และประหารชีวิต ส่วนข้อปฏิบัติและข้อห้ามนั้นส่วนใหญ่เพื่อป้องกันความไม่เหมาะสมทางเพศ เช่น การพูดจา ไปมาหาสู่ และ/หรือมีสัมพันธ์กับนางสนมกรมใน นอกจากนี้ ในส่วนเฉพาะสำหรับพระราชกุมารยังมีข้อห้ามอื่น ๆ เพื่อป้องกันการกบฏต่อพระราชบัลลังก์อีกด้วย เป็นต้นว่า มาตรา 77 ห้ามมิให้ขุนนางที่มีศักดินาตั้งแต่แปดร้อยถึงหนึ่งหมื่นไร่ไปมาหาสู่กับพระราชโอรสและ/หรือพระราชนัดดา หากขุนนางใดละเมิดฝ่าฝืนต้องระวางโทษประหารชีวิต
อย่างไรก็ดี ตามข้อเท็จจริงทางประวัติศาสตร์ ผู้รับโทษประหารชีวิตด้วยท่อนจันทน์นี้มักเป็นพระราชวงศ์ที่ต้องโทษทางการเมือง เป็นต้นว่า มีการชิงพระราชบัลลังก์ และผู้กระทำการดังกล่าวสำเร็จจะสั่งให้ประหารพระมหากษัตริย์พระองค์เดิม ตลอดจนพระราชวงศ์ และบุคคลใกล้ชิดทั้งปวงของพระมหากษัตริย์ดังกล่าวอีกด้วย เพื่อป้องกันความสั่นคลอนของพระราชบัลลังก์ในภายหลัง อีกกรณีหนึ่งคือการที่พระมหากษัตริย์สิ้นพระชนม์และมีพระราชบุตรทรงอยู่ในพระราชสถานะที่จะเสด็จขึ้นทรงราชย์ได้ แต่มีบุคคลที่สามต้องการพระราชบัลลังก์เช่นกัน จึงจำเป็นต้องมีการกำจัดพระราชบุตรคนดังกล่าวตลอดจนผู้เกี่ยวข้องไปให้พ้นทาง กระบวนการสำเร็จโทษ  อุปกรณ์ 1 ท่อนจัทร์ 2 ผ้าแดง 3 เบาะรอง
ความผิดและผู้กระทำความผิดอันระวางโทษนี้ > บุคลากร

มาตรา 176 ของกฎมนเทียรบาล ในกฎหมายตราสามดวง บัญญัติไว้ว่า "ถ้าแลโทษหนักถึงสิ้นชีวิตไซร้ ให้ส่งแก่ทะลวงฟันหลังและนายแวงหลังเอาไปมล้างในโคกพญา นายแวงนั่งทับตักขุนดาบ ขุนใหญ่ไปนั่งดู..."
ความผิดและผู้กระทำความผิดอันระวางโทษนี้ > บุคลากร > ทะลวงฟัน

มีบัญญัติไว้ในกฎหมายตราสามดวง ส่วนพระอัยการตำแหน่งนาพลเรือน นาทหาร หัวเมืองว่า "หมื่นทะลวงฟัน" มีหน้าที่เป็นหน่วยรักษาความปลอดภัยและหน่วยจู่โจม ซึ่งในการประหารพระราชวงศ์ด้วยท่อนจันทน์นี้ หมื่นทะลวงฟันมีหน้าที่เป็นเพชฌฆาต
ความผิดและผู้กระทำความผิดอันระวางโทษนี้ > บุคลากร > นายแวงและขุนดาบ

"นายแวง" และ "ขุนดาบ" เป็นชื่อตำแหน่งข้าราชการระดับหนึ่งในสมัยโบราณมีหน้าที่ล้อมวงพระมหากษัตริย์เพื่อถวายการอารักขา และมีหน้าที่ประสานกับชาวพนักงานฝ่ายอื่น ๆ เพื่อให้การดังกล่าวเป็นไปโดยเรียบร้อย ซึ่งนายแวงมียศสูงกว่าขุนดาบ โดยในมาตรา 30 แห่งกฎมนเทียรบาล กฎหมายตราสามดวง บัญญัติว่า "...ถ้าเสด็จขึ้นเขาแลเข้าถ้ำ ขึ้นปรางค์เข้าพระวิหาร ให้ขุนดาบเข้าค้น แล้วให้ตำรวจในเข้าค้น แล้วให้นายแวงเข้าค้น แล้วให้กันยุบาตรค้นเล่าเป็นสี่ท่าจึ่งเชิญเสด็จ เมื่อเสด็จตำรวจในแนมสองข้าง นายแวงถัด ขุนตำรวจขุนดาบอยู่แต่ข้างล่าง ครั้นเสด็จถึงใน ตำรวจในอยู่บานประตูข้างใน นายแวงอยู่บานประตูข้างนอก ขุนดาบอยู่เชิงบันไดเชิงเขา..."
ทั้งนี้ คำว่า "แวง" พจนานุกรมฉบับราชบัณฑิตยสถาน พ.ศ. 2542 บัญญัติความหมายว่า "แวง 1 ว. ยาว, แถว; เรียกเส้นลองจิจูดว่า เส้นแวง. (ข.). แวง 2 น. ดาบ. ...แวง 4 ก. ล้อมวง."
สำหรับการประหารพระราชวงศ์ด้วยท่อนจันทน์ นายแวงและขุนดาบมีหน้าที่รักษาความปลอดภัยในมณฑลพระราชพิธีประหาร โดยเฉพาะนายแวงยังมีหน้าที่ควบคุมตัวผู้ต้องโทษประหารด้วยท่อนจันทน์ไปยังมณฑลดังกล่าวอีกด้วย ซึ่งในการควบคุมตัวดังกล่าว มาตรา 175 ยังให้อำนาจนายแวงสามารถจับกุมผู้มีพฤติกรรมต้องสงสัยได้ทันที ทั้งนี้ บัญญัติไว้ว่า "เมื่อไปนั้น ถ้ามีเรือผู้ใดเข้าไปผิดประหลาดอัยการนายแวง ท้าวพระยาห้วเมือง มนตรีมุข ลูกขุนแต่นาหนึ่งหมื่นถึงนาหกร้อยผู้ใดส่งลูกเธอก็ดี ให้ของส่งของฝากก็ดี อัยการนายแวงได้กุมเอาตัวเป็นขบถตามโทษนุโทษ"
ความผิดและผู้กระทำความผิดอันระวางโทษนี้ > บุคลากร > ขุนใหญ่

คำว่า "ขุนใหญ่" หมายถึง ข้าราชการชั้นผู้ใหญ่ โดยพจนานุกรมฉบับราชบัณฑิตยสถาน พ.ศ. 2540 ให้ความหมายของคำว่า "ขุน" ไว้ดังนี้ "ขุน 1 น. ผู้เป็นใหญ่, หัวหน้า, บรรดาศักดิ์ข้าราชการรองจากหลวงลงมา เช่น ขุนวิจิตรมาตรา; เรียกหมากรุกตัวสำคัญที่สุด. ว. ใหญ่ เช่น ขุนเขา.ขุนนาง (โบ) น. ข้าราชการที่ได้รับพระราชทานสัญญาบัตร ตามปรกติต้องมีศักดินาตั้งแต่ 400 ขึ้นไป"
ขุนใหญ่ในการประหารพระราชวงศ์ด้วยท่อนจันทน์นี้ได้แก่ข้าราชการชั้นผู้ใหญ่ที่พระมหากษัตริย์ทรงพระกรุณาโปรดเกล้าฯ แต่งตั้งให้เป็นประธานในพระราชพิธีสำเร็จโทษด้วยท่อนจันทน์ในกรณีที่ไม่เสด็จพระราชดำเนินไปด้วยพระองค์เอง ทั้งนี้ ขุนใหญ่มีหน้าที่ไปกำกับการพระราชพิธีต่างพระเนตรพระกรรณเพื่อให้การเป็นไปด้วยความเรียบร้อย และมีหน้าที่อ่านประกาศพระบรมราชโองการพระราชทานโทษประหารชีวิตในมณฑลพระราชพิธีก่อนจะเริ่มประหารด้วย
ความผิดและผู้กระทำความผิดอันระวางโทษนี้ > สถานที่

สถานที่สำเร็จโทษนั้นจะใช้ที่วัดโคกพญา หรือ โคกพระยาซึ่งยังไม่ปรากฏหลักฐานแน่ชัดว่าจะใช้โคกพญาเดียวกันกับในมนเทียรบาล
ความผิดและผู้กระทำความผิดอันระวางโทษนี้ > ขั้นตอน

วิธีการนั้นถ้าเป็นแบบปรกติจะต้องใส่ถุงแดงให้เรียบร้อยก่อน เจ้าหน้าจึงอัญเชิญไปยังลานพิธี แล้วปลงพระชนม์ตามพระราชอาญา นอกจากนี้ยังมีการสำเร็จโทษด้วยวิธีอื่น ๆ อีก เช่น ใส่หลุมอดอาหาร ฝังทั้งเป็น ถ่วงน้ำ ตัดพระเศียร หรือวิธีพิสดารอื่น ๆ
รายพระนามผู้ทรงถูกสำเร็จโทษด้วยท่อนจันทน์

สมเด็จพระเจ้าทองลัน พระมหากษัตริย์พระองค์ที่ 4 แห่งกรุงศรีอยุธยา
สมเด็จพระรัษฎาธิราช พระมหากษัตริย์พระองค์ที่ 12 แห่งกรุงศรีอยุธยา
สมเด็จพระยอดฟ้า พระมหากษัตริย์พระองค์ที่ 14 แห่งกรุงศรีอยุธยา
สมเด็จพระศรีเสาวภาคย์ พระมหากษัตริย์พระองค์ที่ 20 แห่งกรุงศรีอยุธยา
สมเด็จพระเชษฐาธิราช พระมหากษัตริย์พระองค์ที่ 22 แห่งกรุงศรีอยุธยา
สมเด็จพระอาทิตยวงศ์ พระมหากษัตริย์พระองค์ที่ 23 แห่งกรุงศรีอยุธยา
สมเด็จเจ้าฟ้าไชย พระมหากษัตริย์พระองค์ที่ 25 แห่งกรุงศรีอยุธยา
สมเด็จพระศรีสุธรรมราชา พระมหากษัตริย์พระองค์ที่ 26 แห่งกรุงศรีอยุธยา
เจ้าฟ้าอภัยทศ และ เจ้าฟ้าน้อย พระราชโอรสใน สมเด็จพระเจ้าปราสาททอง
เจ้าพระขวัญ พระราชโอรสในสมเด็จพระเพทราชาที่ประสูติแต่กรมหลวงโยธาทิพ
พระองค์เจ้าดำ พระราชโอรสในสมเด็จพระเพทราชา
เจ้าฟ้าอภัยและเจ้าฟ้าปรเมศร์ พระราชโอรสในสมเด็จพระเจ้าอยู่หัวท้ายสระ
พระองค์เจ้าชื่นและพระองค์เจ้าเกิด พระราชบุตรในเจ้าฟ้าธรรมธิเบศไชยเชษฐ์สุริยวงศ์
กรมหมื่นจิตรสุนทร กรมหมื่นสุนทรเทพ และกรมหมื่นเสพภักดี (เจ้าสามกรม) พระราชโอรสในสมเด็จพระเจ้าอยู่หัวบรมโกศ
พระเจ้าราชวรวงศ์เธอ พระองค์เจ้าลำดวน พระราชโอรสในสมเด็จพระบวรราชเจ้ามหาสุรสิงหนาท
พระเจ้าราชวรวงศ์เธอ พระองค์เจ้าอินทปัต พระราชโอรสในสมเด็จพระบวรราชเจ้ามหาสุรสิงหนาท
พระองค์เจ้าอรนิกา พระราชโอรสในสมเด็จพระเจ้ากรุงธนบุรี
สมเด็จพระเจ้าหลานเธอ เจ้าฟ้าสุพันธวงศ์ กรมขุนกษัตรานุชิต พระราชโอรสในสมเด็จพระเจ้ากรุงธนบุรี (รัชสมัยรัชกาลที่ 2)
เจ้าจอมมารดาสำลี พระราชธิดาในสมเด็จพระเจ้ากรุงธนบุรี และเป็นพระมเหสีในสมเด็จพระบวรราชเจ้ามหาเสนานุรักษ์ วังหน้าในรัชกาลที่ 2
พระเจ้าบรมวงศ์เธอ พระองค์เจ้ากระษัตรี พระราชธิดาในพระบาทสมเด็จพระพุทธยอดฟ้าจุฬาโลกมหาราช
หม่อมไกรสร พระราชโอรสในพระบาทสมเด็จพระพุทธยอดฟ้าจุฬาโลกมหาราช (เป็นพระราชวงศ์องค์สุดท้ายที่ถูกสำเร็จโทษด้วยวิธีนี้)
ความเห็นของนักวิชาการ

ศาสตราจารย์นิธิ เอียวศรีวงศ์ นักวิชาการไทย ให้ความเห็นว่า
"การประหารเจ้านายด้วยพิธีกรรมอันอลังการดังที่กล่าวนี้ไม่รู้จะแปลเป็นภาษาฝรั่งว่าอย่างไร อังกฤษมีคำที่ผูกจากละตินว่า regicide แปลตามตัวก็คือ "สังหารพระเจ้าแผ่นดิน" แล้วฝรั่งก็ใช้คำนี้ในความหมายทื่อ ๆ ตามนั้น เช่น เอามีดจิ้มให้ตายอย่างที่แมคเบธทำ หรือเอาไปบั่นพระเศียรเสียด้วยกิโยตีน ซึ่งไม่ได้เป็นพระราชกิโยตีนด้วย เพราะกิโยตีนอันนั้นใช้ประหารได้ตั้งแต่โสเภณียันพระราชา หรือเอาไปขังไว้ในหอคอยรอให้ตายโดยดี ครั้นไม่ตายก็เลยเอาหมอนอุดจมูกให้ตายเสีย เป็นต้น ฉะนั้นถ้าพูดถึงการประหารเจ้านายของไทยว่าเป็น regicide จึงทำให้ฝรั่ง (และคนไทยที่ไม่เข้าใจประวัติศาสตร์ไทย) เข้าใจไขว้เขวไปหมด มันไม่ใช่อย่างนั้นครับ ไม่ใช่อย่างนั้น"
"การประหารเจ้านายด้วยพิธีกรรมอันซับซ้อนแสดงให้เห็นว่าคนไทยแต่ก่อนมองพระมหากษัตริย์ในฐานะที่เป็นสถาบันอย่างชัดแจ๋วเลยทีเดียว จะชิงราชบัลลังก์ขจัดพระเจ้าแผ่นดินออกไปไม่ใช่แค่เอาบุคคลที่เป็นพระเจ้าแผ่นดินไปฆ่าง่าย ๆ อย่างนั้น เอาไปฆ่านั้นฆ่าแน่ แต่จะฆ่าบุคคลอย่างไรจึงไม่กระทบต่อสถาบัน เพราะเขาแย่งชิงราชบัลลังก์ ไม่ได้พิฆาตราชบัลลังก์ซึ่งต้องสงวนไว้ให้เขาขึ้นไปครองแทน ฉะนั้นเลือดเจ้าจึงตกถึงแผ่นดินไม่ได้ ต้องสวมถุงแดงไม่ให้ใครถูกเนื้อต้องตัวพระบรมศพ ใช้ท่อนจันทน์ในการประหาร ฯลฯ..."
"จุดอ่อนที่สุดอย่างหนึ่งของสถาบันกษัตริย์นับแต่ต้นอยุธยาก็คือ ปัญหาการสืบราชสมบัติ คุณสมบัติเพียงประการเดียวของผู้มีสิทธิจะสืบราชสมบัติได้ก็คือความเป็นเชื้อพระวงศ์"
ปรามินทร์ เครือทอง นักวิชาการอิสระ ผู้เขียนหนังสือเรื่อง "สำเร็จโทษด้วยท่อนจันทน์" ให้ความเห็นว่า "คงจะเป็นการไม่ยุติธรรมหากเราเอาความรู้สึกปัจจุบันไปตัดสินกระบวนการทางการเมืองดังกล่าว เพราะภาพที่เราเห็นคือพ่อฆ่าลูก อาฆ่าหลาน พี่ฆ่าน้อง เป็นเรื่องที่รับไม่ได้ในปัจจุบัน แต่หลายเหตุการณ์ในอดีตนั้นกลับชี้ให้เราเห็นว่า ผู้ที่ได้รับการละเว้นมักจะกลับคืนมาพร้อมที่จะ 'ฆ่า' เพื่อทวงบัลลังก์คืนเช่นกัน ดังนั้น จึงไม่มีการครอบครองพระราชอำนาจโดยปราศจากความหวาดระแวง สิ่งนี้เป็นเสมือนคำสาปที่อยู่คู่กับราชบัลลังก์สยามมาจนถึงรัชกาลที่ 7 ในสมัยรัตนโกสินทร์..."
ดูเพิ่ม

โทษประหารชีวิตในประเทศไทย
อ้างอิงและเชิงอรรถ

↑  ปรามินทร์ เครือทอง. (2545). สำเร็จโทษด้วยท่อนจันทน์. กรุงเทพฯ : มติชน. หน้า 89.
↑  ชลันธร คิดถาง. (2547). กฎหมายลักษณะอาญา ร.ศ. 127 โดยยอร์ช ปาดู กับสังคมไทย. วิทยานิพนธ์ตามหลักสูตรปริญญาอักษรศาสตรมหาบัณฑิต, สาขาวิชาฝรั่งเศสศึกษา ภาควิชาฝรั่งเศส บัณฑิตวิทยาลัย มหาวิทยาลัยศิลปากร.
1 2 3 4 5 6  กฎหมายตราสามดวง. (2481). กรุงเทพฯ : มหาวิทยาลัยธรรมศาสตร์และการเมือง (จัดพิมพ์).
↑  มาตรานี้ อาจจัดวรรคตอนอย่างปัจจุบันได้ดังนี้
"ถ้าแลโทษหนักถึงสิ้นชีวิตไซร้ ให้ส่งแก่ทะลวงฟันหลังแลนายแวงหลังเอาไปมล้างในโคกพญา
นายแวงนั่งทับตักขุนดาบ ขุนใหญ่ไปนั่งดู หมื่นทะลวงฟันกราบ 3 คาบ ตีด้วยท่อนจันทน์แล้วเอาลงขุม
นายแวงทะลวงฟันผู้ใดเอาผ้าทรงแลแหวนทองโทษถึงตาย
เมื่อตีนั้นเสื่อขลิบเบาะรอง"
1 2  ปรามินทร์ เครือทอง. (2545). สำเร็จโทษด้วยท่อนจันทน์. กรุงเทพฯ : มติชน. หน้า 6-7.
↑  กฎหมายเมืองไทย เล่ม 2. (จุลศักราช 1258). กรุงเทพฯ : ดี.บี. บรัดเล (จัดพิมพ์)
1 2  พระราชพงศาวดารฉบับพระราชหัตถเลขา เล่ม 1. (2516). กรุงเทพฯ : คลังวิทยา. หน้า 449.
↑  ปรามินทร์ เครือทอง. (2545). สำเร็จโทษด้วยท่อนจันทน์. กรุงเทพฯ : มติชน. หน้า 14-16.
1 2  ราชบัณฑิตยสถาน. (ม.ป.ป.). พจนานุกรมฉบับราชบัณฑิตยสถาน. [ออนไลน์]. เข้าถึงได้จาก:http://rirs3.royin.go.th/dictionary.asp เก็บถาวร 2009-03-03 ที่ เวย์แบ็กแมชชีน. (เข้าถึงเมื่อ: 28 มิถุนายน 2551).
↑  มาตรา 175 นี้ ถอดเป็นภาษาปัจจุบันได้ว่า "ในการกำกับผู้ต้องโทษไปนั้น ถ้ามีเรือของผู้ใดเข้าไปยังเรือกำกับผู้ต้องโทษอันนายแวงควบคุมอยู่ ไม่ว่าเจ้าของเรือนั้นจะเป็นท้าวพระยาหัวเมือง เป็นมนตรีมุข หรือเป็นลูกขุนที่มีศักดินาตั้งแต่หนึ่งหมื่นไร่ถึงหกร้อยไร่ก็ตาม และไม่ว่าจะเข้าไปเพื่อส่งเสด็จผู้ต้องโทษ หรือถวายของฝากแก่ผู้ต้องโทษก็ตาม ให้นายแวงมีอำนาจจับกุมตัวบุคคลดังกล่าวไว้ได้โดยให้ถือว่าได้กระทำความผิดฐานเป็นกบฏและให้นำไปลงโทษตามกฎหมายต่อไป"
↑  ปรามินทร์ เครือทอง. (2545). สำเร็จโทษด้วยท่อนจันทน์. กรุงเทพฯ : มติชน. หน้า 75-77.
↑  ส.พลายน้อย. พระบรมราชินีและเจ้าจอมมารดาแห่งราชสำนักสยาม. พิมพ์ครั้งที่ 5. กรุงเทพฯ:ฐานบุ๊คส์, 2554. หน้า 248-249
↑  "การประหารด้วยท่อนจันทน์ครั้งสุดท้าย". คลังข้อมูลเก่าเก็บจากแหล่งเดิมเมื่อ 2016-03-06. สืบค้นเมื่อ 2011-07-12.
↑  คำนี้ ราชบัณฑิตยสถานบัญญัติศัพท์ว่า "การปลงพระชนม์พระมหากษัตริย์" โดยเป็นศัพท์ทางนิติศาสตร์
↑  แม็กเบท (MacBeth) เป็นพระมหากษัตริย์แห่งสก็อตแลนด์ โดยเป็นตัวละครในอุปรากรเรื่อง "แม็กเบท" ของวิลเลียม เชกสเปียร์ ชื่ออุปรากรนี้ภาษาไทยว่า "แม็คเบธ...ผู้ทรยศ" ดู แม็คเบ็ธ
1 2  นิธิ เอียวศรีวงศ์. (2544, พฤษภาคม). ระหว่างสถาบันและองค์พระมหากษัติรย์. ศิลปวัฒนธรรม, (ปีที่ 22, ฉบับที่ 7).
↑  นิธิ เอียวศรีวงศ์. (2523). การเมืองไทยสมัยพระนารายณ์. กรุงเทพฯ : สำนักพิมพ์มหาวิทยาลัยธรรมศาสตร์.
↑  ปรามินทร์ เครือทอง. (2545). สำเร็จโทษด้วยท่อนจันทน์. กรุงเทพฯ : มติชน. หน้า 5.
จักรวรรดิเวียดนาม

จักรวรรดิเวียดนาม (เวียดนาม: Đế quốc Việt Nam; ฮ้านตึ: 越南帝国; ญี่ปุ่น: ベトナム帝国) เป็นรัฐหุ่นเชิดของจักรวรรดิญี่ปุ่นที่เกิดขึ้นมาเป็นช่วงสั้น ๆ โดยมีอำนาจบริหารดินแดนเวียดนามทั้งหมดระหว่างวันที่ 11 มีนาคม - 23 สิงหาคม พ.ศ. 2488
ภัครมัย โปตระนันท์

| ภัครมัย โปตระนันทน์ |
| --- | --- |
ตอง ภัครมัย ในปี พ.ศ. 2552
สารนิเทศภูมิหลัง
ชื่อเกิด: ภัครมัย โปตระนันทน์
เกิด: 7 ธันวาคม พ.ศ. 2520 (47 ปี) อำเภอศรีราชา จังหวัดชลบุรี
อาชีพ: นักร้อง นักแสดง นางแบบ
ปีที่แสดง: พ.ศ. 2541–ปัจจุบัน
ผลงานเด่น: กะละแม - เจ้าแม่จำเป็น (2544)   อีเรียม - ขวัญเรียม (2544)   มะลิ - เทพีเจ้าสังเวียน (2545)  จอมนาง - ลิเก๊..ลิเก (2546)  นทนา คำวงศ์ / อ้อย - เทพธิดาโรงงาน (2548)  น้ำฝน - จ๊ะเอ๋ เบบี้ (2549)  วาสนา - มังกรซ่อนพยัคฆ์ (2549)  อร - ผีจ้างหนัง (2550)  บงกช - เสน่ห์นางงิ้ว (2551)  กระต่าย - วีรบุรุษทุ่งดินดำ (2552)  บุหงา ส่องหล้า / เหม่ยกง - ชิงรักหักสวาท (2557)  แม้นมาศ เกษมบริรักษ์ - บาปบรรพกาล (2559)  ทับทิม มณีจรัส - บางกอกคณิกา (2567)
สังกัด: แกรมมี่ แกรนด์ ในเครือ จีเอ็มเอ็ม แกรมมี่ (2541–2547) มอนสเตอร์ มิวสิค , เมโลดิก้า ในเครือ อาร์เอส (2548–2551)
ภัครมัย โปตระนันทน์ (เกิด 7 ธันวาคม พ.ศ. 2520) ชื่อเล่น ตอง เป็นนักร้องและนักแสดงหญิงชาวไทย เข้าสู่วงการบันเทิงโดยแสดงมิวสิกวิดีโอของ ปีเตอร์ คอร์ป ไดเรนดัล ในเพลง "อยากไปไหนก็ไป" ต่อมาจึงได้ออกผลงานเพลงในสังกัดแกรมมี่ ตั้งแต่ปี พ.ศ. 2541 จนถึงปี พ.ศ. 2547 ได้ย้ายมาเป็นศิลปินในสังกัดอาร์เอส แต่ในปัจจุบันได้หมดสัญญากับอาร์เอสแล้ว
ผลงานการแสดง > ละครโทรทัศน์

| ละครโทรทัศน์ |  |  |  |  |
| --- | --- | --- | --- | --- |

| ปี พ.ศ. | เรื่อง | ออกอากาศ | รับบทเป็น | หมายเหตุ |
| 2544 | เจ้าแม่จำเป็น | ช่อง 5 | กะละแม |  |
| 2545 | ถนนสายหัวใจ | ช่อง ไอทีวี | มะเฟือง |  |
| 2545 | เทพีเจ้าสังเวียน | ช่อง 7 | มะลิ |  |
| 2546 | 12 ราศี | ช่อง 3 | บราลี |  |
| 2546 | ลิเก๊..ลิเก | ช่อง 7 | จอมนาง |  |
| 2548 | เทพธิดาโรงงาน | ช่อง 9 | นทนา คำวงศ์ / อ้อย |  |
| 2548 | จ๊ะเอ๋ เบบี้ | ช่อง 3 | น้ำฝน |  |
| 2549 | มังกรซ่อนพยัคฆ์ | ช่อง 3 | วาสนา |  |
| 2551 | เสน่ห์นางงิ้ว | ช่อง 7 | บงกช |  |
| 2552 | วีรบุรุษทุ่งดินดำ | ช่อง 9 | กระต่าย |  |
| 2553 | 365 วันแห่งรัก | ช่อง 3 | รชา |  |
| 2554 | สามสาวเจ้าเสน่ห์ | ช่อง9 | อรณิชา |  |
| 2554 | วิ้งค์เจ้าเสน่ห์ | ช่อง 3 | จีน |  |
| 2557 | ชิงรักหักสวาท | ช่อง 8 | บุหงา ส่องหล้า / เหม่ยกง |  |
| 2557 | แสนดี เดอะซีรีส์ | ช่องทรูโฟร์ยู | วารีจิต |  |
| 2558 | ลิเกหมัดสั่ง | ช่อง 8 | อรชร |  |
| 2558 | ดอกไม้ลายพาดกลอน | ช่องเวิร์คพอยท์ | ชบา | รับเชิญ |
| 2559 | บาปบรรพกาล | ช่อง 8 | แม้นมาศ เกษมบริรักษ์ |  |
| 2559 | Club Friday The Series 8 รักแท้...มีหรือไม่มีจริง ตอนรักแท้หรือแค่...เอาชนะ | ช่อง จีเอ็มเอ็ม 25 | พิชาฌร (พีช) |  |
| 2559 | แรงชัง | ช่องเวิร์คพอยท์ | หอม / คุณหญิงหอมนวล |  |
| 2559 | The Extra วงการร้าย วงการรัก | ช่อง 9 | สิ |  |
| 2560 | เชลยศึก | ช่อง 8 | มะลิ |  |
| 2561 | ระบำมาร | ช่อง 7 | สาทินี |  |
| 2561 | ซิ่นลายหงส์ | ช่อง 8 | ทองจันทร์ / นางงอ / พระสนมทองจันทร์ |  |
| 2563 | ปอบผีเจ้า | ช่อง 8 | แม่นางกำไล |  |
| 2563 | ปอบผีเจ้า2 | ช่อง 8 | แม่นางกำไล | รับเชิญ |
| 2563 | Gen Y The Series วัยรุ่นวุ่นYรัก | ช่อง 3 | อาจารย์ตอง | รับเชิญ |
| 2565 | โดโนวานที่รัก My Dear Donovan | ช่อง จีเอ็มเอ็ม 25 | ดาราราย |  |
| 2566 | กรงดอกสร้อย | ช่อง 3 HD | สไบ |  |
| 2567 | วิญญาณแพศยา | ช่อง 8 | เจ้านางเกยุรี (ชาติแรก) / เจ้านางนันดายะตะนา (ชาติที่สอง) / มายาวดี (ชาติที่สาม) |  |
| 2567 | บางกอกคณิกา | ช่องวัน 31 | ทับทิมมณีจรัส |  |
| 2568 | โนห์รา | ช่องวัน 31 | ปรุงจันทร์ |  |
ผลงานการแสดง > ภาพยนตร์

| ภาพยนตร์ |
| --- | --- | --- | --- |

| พ.ศ. | เรื่อง | รับบทเป็น | หมายเหตุ |
|  พ.ศ. 2544 | ขวัญเรียม | อีเรียม | นางเอก |
|  พ.ศ. 2550 | ผีจ้างหนัง | อร | นางเอก |
ผลงานการแสดง > รายการโทรทัศน์

ดีไซน์เวิลด์ (โมเดิร์นไนน์)
ดาราการ์ตูน (ช่อง 3)
The Mask Singer หน้ากากนักร้อง ซีซันที่ 4 ในนาม "หน้ากากสิงโตเชิด" ชนะหน้ากากกล้วย (พศุตม์ บานแย้ม) และแพ้หน้ากากผึ้ง (นภัสสร ภูธรใจ)
I Can See Your Voice Thailand นักร้องซ่อนแอบ (ช่องเวิร์คพอยท์)
ผลงานการแสดง > มิวสิกวิดีโอ

เพลง "อยากไปไหนก็ไป" ศิลปิน ปีเตอร์ คอร์ป ไดเรนดัล (2540)
เพลง "ตัวจริง...ยิ่งเจ็บ" ร่วมกับ มนัสนันท์ พันเลิศวงศ์สกุล และ พันกร บุณยะจินดา ศิลปิน พันกร บุณยะจินดา
เพลง "แร้ง" ร่วมกับ กันต์ กันตถาวร และ พัชราภา ไชยเชื้อ ศิลปิน พันกร บุณยะจินดา (2559)
ผลงานการแสดง > โฆษณา

พ.ศ. 2541  จักรยานยนต์ SUZUKI
ผลงานเพลง > อัลบั้มที่ออกในสังกัดจีเอ็มเอ็มแกรมมี่

เพลงที่มี* = เพลงที่เป็นซิงเกิ้ลโปรโมทของอัลบั้ม
| วางแผง | ชื่ออัลบั้ม | รายชื่อเพลงในอัลบั้ม |
| --- | --- | --- |
| 7 พฤษภาคม พ.ศ. 2541 | ตองหนึ่ง (TONG 111) |  เดี๋ยวเหอะ *  รักมากเลย *  ฉันโกรธ*  เกลียด *  เสียดายที่เธอไม่มาเห็น  จะรับหรือไม่รับ  อยากให้ฉันยืนอยู่ข้างเธอบ้างไหม *  ไม่บอกได้ไหม*  หากฉันรู้ *  ยังอีก |
| 26 สิงหาคม พ.ศ. 2542 | ตองสองตา (Tong Two Eyes) |  สองตา *  ทานข้าวกันไหม *  ให้รู้กันไปว่าไม่รักเรา *  กลับมาตรงนี้  อยู่ดีดีก็อยากร้องไห้ *  อะไรนะคะ  ให้ความหวังทำไม *  ทำผิดก็เอาใหม่  อยากมอง *  อภัยได้แต่ไม่ลืม |
| 20 กรกฎาคม พ.ศ.2544 | 333 (Tong 333) |  มืดตึ๊ดตื๋อ *  กลัวเธอรู้ *  จะรักให้ดีที่สุด *  ไม่ขอเป็นเพื่อน *  ไปเจ็บไกลไกล *  เขียนด้วยมือ  ผ้าห่ม  ชีวิตจริง  ชกกับฉันเลยไหม  เหมือนเดิม  ห้องที่ว่างเปล่า  ขวัญเรียม (เพลงประกอบภาพยนตร์ ขวัญเรียม) |
| 1 กรกฎาคม พ.ศ. 2546 | ตองสี่ (Tong 4) |  มนต์รักลูกครึ่ง *  นี่คือผู้หญิง *  ตาหลก  อยากเป็นคนที่เขาสนใจ  ฉันทำเพื่อเธอ (เพลงประกอบละคร 12 ราศี)  แล้วฉันล่ะ *  พ่อรูปหล่อ  ไม่เข้าใจ  อยากรู้เธอทำยังไง  ทำอะไรทำเถิด  จบกันดีกว่า |
ผลงานเพลง > อัลบั้มที่ออกในสังกัดอาร์เอส

เพลงที่มี* = เพลงที่เป็นซิงเกิ้ลโปรโมทของอัลบั้ม
| วางแผง | ชื่ออัลบั้ม | รายชื่อเพลงในอัลบั้ม |
| --- | --- | --- |
| 24 กุมภาพันธ์ พ.ศ. 2548 | Changes |  ความรักกับฟาง *  อยากให้เธอเป็นเขา *  เปลี่ยน *  วันครบรอบ  เทียนเล่มสุดท้าย *  รักได้ก็เกลียดได้  ใครจะไปรักลง  ลูกผู้หญิงเหมือนกัน *  ย้าย  เธอ (26 ธ.ค. 47)  เปลี่ยน Feat. เปียโน เดอะซิส |
| 24 มกราคม พ.ศ. 2550 | TONG SECRET |  Oh My Boy *  ห้ามใจ ไม่ไหว *  ไม่ใช่รักแท้  Just One Night  ที่แท้เธอเป็นใคร |
ผลงานเพลง > อัลบั้มพิเศษ

| ปี | อัลบั้ม | สังกัด | ศิลปิน |
| --- | --- | --- | --- |
| 2543 | Seven Vol.1 | จีเอ็มเอ็ม แกรมมี่ | วงSeven |
| 2543 | Seven Vol.2 | จีเอ็มเอ็ม แกรมมี่ | วงSeven |
| 2549 | ลูกของพ่อ | อาร์เอส | รวมศิลปินอาร์เอส |
ผลงานเพลง > เพลงประกอบละคร / ภาพยนตร์

| ปี | ชื่อเพลง | เพลงประกอบละคร | อัลบั้ม | ศิลปิน |
| --- | --- | --- | --- | --- |
| 2544 | ฉันไม่มีเวทมนตร์ | ละคร เจ้าแม่จำเป็น | อัลบั้มดอกไม้ในละคร | ร้องเดี่ยว |
| 2544 | ขวัญเรียม | ภาพยนตร์ ขวัญเรียม | อัลบั้ม Tong 333 | ร้องเดี่ยว |
| 2545 | ขอเป็นแรงใจ | ละคร เทพีเจ้าสังเวียน | อัลบั้ม Grand Soundtrack | ร้องเดี่ยว |
| 2545 | ถนนสายหัวใจ | ละคร ถนนสายหัวใจ | อัลบั้ม Grand Soundtrack | ร้องเดี่ยว |
| 2545 | เราคู่กัน | ละคร ถนนสายหัวใจ | อัลบั้ม Grand Soundtrack | ร้องเดี่ยว |
| 2546 | ฉันทำเพื่อเธอ | ละคร 12 ราศี | อัลบั้ม Grand Soundtrack, Tong 4 | ร้องเดี่ยว |
| 2551 | ยังไม่สายใช่ไหม | ละคร เสน่ห์นางงิ้ว | อัลบั้มเพลงประกอบละคร | ร้องเดี่ยว |
| 2552 | ยิ่งรัก ยิ่งกลัว | ละคร วีรบุรุษทุ่งดินดำ | อัลบั้ม ไฟรักอสูร | ร้องเดี่ยว |
| 2553 | เธอยังรักฉันไหม | ละคร 365 วันแห่งรัก | - | ร้องเดี่ยว |
| 2559 | แรงชัง | ละคร แรงชัง | - | เพลงแก้ฝ่ายหญิง (ปิดเรื่อง) |
| 2561 | เพราะรัก | ละคร ระบำมาร | - | ft. แคทรียา อิงลิช |
| 2564 | อย่าเกลียดได้ไหม | ละคร อุบัติร้ายอุบัติรัก | - | ร้องเดี่ยว |
ผลงานเพลง > อัลบั้มเพลงประกอบละคร

อัลบั้มเพลงประกอบละคร ลิเก๊ ลิเก ชุดที่ 1 (2546)
อัลบั้มเพลงประกอบละคร ลิเก๊ ลิเก ชุดที่ 2 (2546)
อัลบั้มเพลงประกอบละคร เทพธิดาโรงงาน (2549)
ผลงานเพลง > อัลบั้มอื่น ๆ

อัลบั้ม กำลังใจ
เพลง ตะกายดาว
เพลง อยากจะบอกใครซักคน
อัลบั้ม X-Change Vol.2
เพลง ชายคนหนึ่ง
อัลบั้ม X-Change Vol.3
เพลง ละคอนเรื่องนั้น
เพลง ไฟกับตะวัน
อัลบั้ม X-Change Vol.4
เพลง ความลับ
อัลบั้ม A:Live Project 02
เพลง ไม่ต้องมีคำบรรยาย (คู่กับ: เสกสรรค์ ปานประทีป)
ผลงานเพลง > เพลงที่ได้รับความนิยม

รักมากเลย
เดี๋ยวเหอะ
อยากให้ฉันยืนอยู่ข้างเธอบ้างไหม
เกลียด
หากฉันรู้
ไม่บอกได้ไหม
สองตา
ทานข้าวกันไหม
อยู่ดีๆก็อยากร้องไห้
ให้ความหวังทำไม
อยากมอง
อกหักใช่ไหม
มืดตื๊ดตื๋อ
กลัวเธอรู้
เปลี่ยน
จะรักให้ดีที่สุด
ไม่ขอเป็นเพื่อน
ฉันไม่มีเวทมนตร์
เทียนเล่มสุดท้าย
ฉันทำเพื่อเธอ
อยากให้เธอเป็นเขา
เธอยังรักฉันไหม ร้องร่วมกับ หนึ่ง ETC
รางวัล > รางวัลที่ได้รับ

พ.ศ. 2540  ชนะเลิศการประกวดร้องเพลง ในโครงการ Star Search  รุ่นที่ 2
พ.ศ. 2545  ทูตเยาวชนต่อต้านยาเสพติด, รางวัลเยาวชนดีเด่น สาขาสื่อมวลชนเพื่อเด็ก และเยาวชนที่ป้องกันปัญหาสังคม
รางวัล > รางวัลที่เสนอชื่อเข้าชิง

คมชัดลึก อวอร์ด ครั้งที่ 8 ประจำปี 2553 สาขานักแสดงสมทบหญิงยอดเยี่ยม จาก 365 วันแห่งรัก
Top award 2010 สาขานักแสดงสมทบหญิงยอดเยี่ยม จาก 365 วันแห่งรัก
โทรทัศน์ทองคำ ครั้งที่ 22 สาขานักแสดงสนับสนุนหญิงดีเด่น จาก 365 วันแห่งรัก
แหล่งข้อมูลอื่น

เว็บแฟนคลับ https://www.facebook.com/pakkaramai
แคแรกเตอร์นักแสดง ผีจ้างหนัง เก็บถาวร 2008-03-06 ที่ เวย์แบ็กแมชชีน thaicinema.org
ภัครมัย โปตระนันท์ ที่อินสตาแกรม
| ด ค กภัครมัย โปตระนันท์ |
| --- | --- |
อัลบั้มภาษาไทย: ตองหนึ่ง • ตองสองตา  • ตอง 333 • ตอง 4 • Changes • TONG SECRET
อัลบั้มเพลงฮิต: The Best Selected Tong
อัลบั้มพิเศษ: Seven Vol.1 • Seven Vol.2 • ลูกของพ่อ
อีพี: TONG SECRET
อัลบั้มอื่นๆ: อัลบั้มเพลงประกอบละคร ลิเก๊ ลิเก • อัลบั้มเพลงประกอบละคร เทพธิดาโรงงาน
วีดิทัศน์: Tong Movie
ภาพยนตร์: ขวัญเรียม (2544) • ผีจ้างหนัง (2550)
ละครโทรทัศน์: เจ้าแม่จำเป็น (2544) • 12 ราศี (2546) • ลิเก๊..ลิเก (2546) • เสน่ห์นางงิ้ว (2551)
ผลงาน
อาณาจักรโคกูรยอ

จักรรรดิโคกูรยอ (เกาหลี: 고구려; ฮันจา: 高句麗; อาร์อาร์: Goguryeo; เอ็มอาร์: Koguryŏ, เสียงอ่าน:: [koɡuɾjʌ]; 37 ก่อนคริสตกาล - ค.ศ. 668) เป็นจักรวรรดิเกาหลีโบราณที่พระเจ้าทงมย็องซ็องทรงสถาปนาขึ้น ปัจจุบันดินแดนส่วนใหญ่อยู่ในประเทศเกาหลีเหนือและคาบสมุทรเหลียวตงของประเทศจีน
ราชวงศ์นี้มีอาณาเขตตั้งแต่เกาหลีเหนือปัจจุบันแมนจูเรียถึงรัสเซียบางส่วนเป็นราชวงศ์แรก ที่ถูกบันทึกหลักฐานราชวงศ์นี้มีพระจักรพรรดิที่เป็นมหาราชพระองค์แรกของเกาหลีคือพระเจ้าควังแกโทมหาราช รัชกาลที่ 19 ของราชวงศ์ ผู้ทรงพระปรีชาสามารถทั้งเรื่องรบและการปกครอง ทรงขยายพระราชอาณาเขตออกไปอย่างกว้างขวางต่อมาจักรวรรดินี้เริ่มมีปัญหารบรากับอาณาจักรแพ็กเจและอาณาจักรชิลลา ในสมัยราชวงศ์ถัง (618-907) ในขณะนั้นตรงกับรัชสมัยจักรพรรดิถังเกาจง (หลี่จื้อ) จักรพรรดิองค์ที่ 3 ประมาณปี ค.ศ. 660 ต่อมาสมัยรัชกาลที่ 28 ของราชวงศ์ก็ถูกกองทัพพันธมิตรชิลลา-ถัง ตีแตกและรวบรวมเป็นส่วนหนึ่งของอาณาจักรทำให้โคกูรยอที่ปกครองมายาวนานกว่า 605 ปีก็สิ้นสุดลง